**Tervezz te is ökoházat! – Pécsett rendezik az országos verseny döntőjét**

**Egy kétgyermekes fiatal házaspár számára tetszőleges anyagok és technológia felhasználásával, bővíthető módon kellett ökoházat tervezniük az immár 5. alkalommal a Pécsi Tudományegyetem Műszaki és Informatikai Kara (PTE MIK), valamint stratégiai partnere, a Baranya Vármegyei SZC Pollack Mihály Technikum és Kollégiuma által középiskolások számára meghirdetett „Tervezz te is ökoházat!” verseny résztvevőinek. A versenyt tavaly az EUTeens4Green európai támogatási program is elismerte mint a fenntarthatóságot, annak gondolatát innovatív módon szolgáló programot. Az idei tervek elkészítésekor az építésztechnikumban tanuló versenyzőknek szem előtt kellett tartaniuk, hogy egy ökotudatosan fenntartható, modulárisan alakítható életteret hozzanak létre. A legjobb csapatok a háromfordulós verseny döntőjében április 2-án mutatják be elképzeléseiket a zsűrinek Pécsett, miután személyesen is megtekintettek egy ökoházat és megismerték a bent lakók tapasztalatait.**

A „Tervezz te is ökoházat!” felhívásra az idei tanévben is jelentős számú és igen színvonalasan elkészített projekt érkezett, tapasztalható, hogy az iskolák egyre komolyabban veszik a versenyt. Az idei évben több diák is ismételten vesz részt a megmérettetésben, mert nagy motivációval kutatja a szakterületet. A döntőben öt háromfős csapat méri össze a tudását, a versenyzőknek makett, tabló segítségével kell bemutatniuk az elképzeléseiket a zsűri és a többi versenyző számára. A legjobb három csapat eredményét összértékben 300.000 forintnyi ajándékutalvánnyal díjazzák, az eredményhirdetést idén április 3-án a Pollack Expo keretében tartják.

Az ökoházak esetében az építőanyagokat környezettudatos eljárásokkal állítják elő, újrahasznosított vagy újrahasznosítható anyagokkal dolgoznak, és olyan technológiákat építenek be, amelyek által a kész ház energiatakarékos, fenntartható módon működik. A jövő építészei felé egyre nagyobb lesz a környezettudatosságot fókuszba állító gondolkodás iránti elvárás, ezért hasznos, ha az építészetet választó középiskolások mielőbb megismerkednek e szemlélet alapjaival. A hagyományos tananyagnak nem önálló része az ökotudatos technológiák oktatása, ezért a verseny hiánypótló szerepet tölt be a tudásátadásban is. Célja, hogy a diákok megismerjék: a modern berendezések által miként lehet ma ökotudatos egy épület, és miként volt az néhány száz éve, amikor olyan építőanyagokat használtak, amelyek az élettartamuk végén annak károsítása nélkül visszakerülhettek a természetbe.

**Ezúton szeretettel hívjuk és várjuk a sajtó képviselőit a „Tervezz te is ökoházat” verseny döntőjére 2025. április 2-án 16 és 17 óra között. Ekkor lehetőség nyílik interjúk készítésére is.**

**További információ:**

Szaffenauer József: +36 30 206 7492 | [jozsef.szaffenauer@pollack.hu](mailto:jozsef.szaffenauer@pollack.hu)

Mészáros Bernadett: +36 30 600 7576 | [m.bernadett@mik.pte.hu](mailto:m.bernadett@mik.pte.hu)